CELEX: 32018R1467
Language: sk
Date: 2018-07-27 00:00:00
Title: Delegované nariadenie Komisie (EÚ) 2018/1467 z 27. júla 2018, ktorým sa mení delegované nariadenie (EÚ) 2016/1675, ktorým sa dopĺňa smernica Európskeho parlamentu a Rady (EÚ) 2015/849, pokiaľ ide o pridanie Pakistanu do tabuľky v bode I prílohy (Text s významom pre EHP)

2.10.2018   
               
               
                  SK
               
               
                  Úradný vestník Európskej únie
               
               
                  L 246/1
               
            
         DELEGOVANÉ NARIADENIE KOMISIE (EÚ) 2018/1467
         z 27. júla 2018,
         ktorým sa mení delegované nariadenie (EÚ) 2016/1675, ktorým sa dopĺňa smernica Európskeho parlamentu a Rady (EÚ) 2015/849, pokiaľ ide o pridanie Pakistanu do tabuľky v bode I prílohy
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2015/849 z 20. mája 2015 o predchádzaní využívaniu finančného systému na účely prania špinavých peňazí alebo financovania terorizmu, ktorou sa mení nariadenie Európskeho parlamentu a Rady (EÚ) č. 648/2012 a zrušuje smernica Európskeho parlamentu a Rady 2005/60/ES a smernica Komisie 2006/70/ES (1), a najmä na jej článok 9 ods. 2,
         keďže:
         
                     (1)
                  
                  
                     Únia musí zabezpečiť účinnú ochranu integrity a riadneho fungovania svojho finančného systému a vnútorného trhu pred praním špinavých peňazí a financovaním terorizmu. V smernici (EÚ) 2015/849 sa preto stanovuje, že Komisia by mala identifikovať vysokorizikové tretie krajiny, ktoré majú strategické nedostatky vo svojich mechanizmoch boja proti praniu špinavých peňazí a financovaniu terorizmu predstavujúce významné hrozby pre finančný systém Únie.
                  
               
                     (2)
                  
                  
                     Komisia by mala preskúmať zoznam vysokorizikových tretích krajín uvedených v delegovanom nariadení (EÚ) 2016/1675 (2) vo vhodnom čase vzhľadom na pokrok, ktorý tieto vysokorizikové tretie krajiny dosiahli pri odstraňovaní strategických nedostatkov vo svojich mechanizmoch boja proti praniu špinavých peňazí a financovaniu terorizmu. Komisia by vo svojom posúdení mala zohľadniť nové informácie od medzinárodných organizácií a tvorcov noriem, ako sú napríklad informácie vydávané Finančnou akčnou skupinou (FATF). Komisia by mala na základe týchto informácií identifikovať aj ďalšie vysokorizikové tretie krajiny, ktoré majú vo svojom mechanizme boja proti praniu špinavých peňazí a financovaniu terorizmu strategické nedostatky.
                  
               
                     (3)
                  
                  
                     V súlade s kritériami stanovenými v smernici (EÚ) 2015/849 Komisia zohľadnila najnovšie dostupné informácie, a to najmä najnovšie verejné vyhlásenia FATF a dokument FATF s názvom „Zlepšovanie súladu s mechanizmami boja proti praniu špinavých peňazí a financovaniu terorizmu na celom svete: neustále prebiehajúci proces“, ako aj správy FATF o Skupine pre medzinárodnú spoluprácu a preskúmanie (International Cooperation Review Group), pokiaľ ide o riziká, ktoré predstavujú jednotlivé tretie krajiny v súlade s článkom 9 ods. 4 smernice (EÚ) 2015/849.
                  
               
                     (4)
                  
                  
                     Skupina FATF identifikovala Pakistan ako krajinu so strategickými nedostatkami v mechanizme boja proti praniu špinavých peňazí a financovaniu terorizmu, ktoré predstavujú riziko pre medzinárodný finančný systém, pre ktorý táto krajina vypracovala akčný plán v spolupráci so skupinou FATF.
                  
               
                     (5)
                  
                  
                     Rámec boja proti praniu špinavých peňazí a financovaniu terorizmu platný v Pakistane a spôsob, akým sa tento rámec uplatňuje, vykazujú strategické nedostatky. Medzi tieto nedostatky patrí dohľad nad kontrolami boja proti praniu špinavých peňazí a financovaniu terorizmu a presadzovanie týchto kontrol finančnými inštitúciami vrátane podnikov poskytujúcich finančné služby; nedostatočné opatrenia na predchádzanie nezákonnej cezhraničnej preprave meny; chýbajúce presvedčivé záznamy v súvislosti s vyšetrovaním a trestným stíhaním financovania terorizmu vrátane nedostatočnej koordinácie medzi rôznymi orgánmi; nedostatočné vykonávanie cielených finančných sankcií a rezolúcií Bezpečnostnej rady Organizácie Spojených národov č. 1267 (1999) a č. 1373 (2001); nedostatočné presadzovanie zákazu týkajúceho sa sprístupňovaných finančných prostriedkov a finančných služieb.
                  
               
                     (6)
                  
                  
                     Komisia vzhľadom na vysokú úroveň integrácie medzinárodného finančného systému, úzke prepojenie hospodárskych subjektov na trhu, vysoký objem cezhraničných transakcií do alebo z Únie, ako aj stupeň otvorenia trhu usudzuje, že akákoľvek hrozba pre medzinárodný finančný systém týkajúca sa prania špinavých peňazí a financovania terorizmu predstavuje aj hrozbu pre finančný systém Únie.
                  
               
                     (7)
                  
                  
                     V súlade s najnovšími relevantnými informáciami Komisia vo svojej analýze dospela k záveru, že Pakistan by sa mal považovať za jurisdikciu tretej krajiny, ktorá má vo svojom mechanizme boja proti praniu špinavých peňazí a financovaniu terorizmu strategické nedostatky predstavujúce významné hrozby pre finančný systém Únie, v súlade s kritériami stanovenými v článku 9 smernice (EÚ) 2015/849. Táto krajina však predložila písomný politický záväzok na vysokej úrovni, že bude riešiť zistené nedostatky a so skupinou FATF vypracovali akčný plán, na základe ktorého by malo byť možné splniť požiadavky stanovené v smernici (EÚ) 2015/849. Komisia opätovne preskúma status tejto krajiny na základe plnenia vyššie uvedeného záväzku.
                  
               
                     (8)
                  
                  
                     Delegované nariadenie (EÚ) 2016/1675 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Do tabuľky v bode I prílohy k delegovanému nariadeniu (EÚ) 2016/1675 sa vkladá tento riadok:
            
                        „14.
                     
                     
                        Pakistan“
                     
                  
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 27. júla 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 141, 5.6.2015, s. 73.
         
            (2)  Delegované nariadenie Komisie (EÚ) 2016/1675 zo 14. júla 2016, ktorým sa smernica Európskeho parlamentu a Rady (EÚ) 2015/849 dopĺňa o identifikáciu vysokorizikových tretích krajín so strategickými nedostatkami (Ú. v. EÚ L 254, 20.9.2016, s. 1).